b"\n_START_ARTICLE_\nThe Favourite\n_START_SECTION_\nArgument\n_START_PARAGRAPH_\nUna jove anomenada Abigail arriba a la cort com a serventa malgrat el seu origen noble despr\xc3\xa9s que son pare perd\xc3\xa9s la fortuna familiar en el joc (a ella inclosa, amistan\xc3\xa7ada a la for\xc3\xa7a amb un creditor). All\xc3\xa0 descobreix que la reina actua sota el comandament d'una de les seves dames de companyia i amant, Sarah. S'acosta a Sarah, que \xc3\xa9s la seva cosina, i ben aviat mostra la seva intel\xc2\xb7lig\xc3\xa8ncia aconseguint un remei temporal per a la inflor de les cames de la sobirana. Aix\xc3\xb2 li permet entrar al cercle \xc3\xadntim de la reina i competir amb Sarah pels seus favors. Sarah es mostra despietada i impulsa el pa\xc3\xads cap a la guerra, mentre Abigail juga les seves cartes fingint tendresa per la reina, una dona desubicada al govern i marcada per la tristor d'haver perdut els seus fills, simbolitzats pels conills que t\xc3\xa9 a la seva cambra. La tensi\xc3\xb3 entre les dues dames creix i Abigail enverina Sarah per allunyar-la de palau i ocupar definitivament el seu lloc, amb l'acord de la reina, qui se sent tra\xc3\xafda per Sarah en creure que l'ha abandonat. Abigail pacta amb el partit opositor, comen\xc3\xa7a a maniobrar pol\xc3\xadticament i es casa per a pujar de posici\xc3\xb3 social. La reina, per\xc3\xb2, no oblida la seva antiga amant, qui intenta tornar debades. Al final, la reina rebaixa novament Abigail despr\xc3\xa9s de descobrir que maltractava un conill.\n_START_SECTION_\nProducci\xc3\xb3\n_START_PARAGRAPH_\nEl setembre de 2015 es va comunicar que Emma Stone, Olivia Colman i Kate Winslet havien estat triades per a la nova pel\xc2\xb7l\xc3\xadcula de Yorgos Lanthimos dirigint un gui\xc3\xb3 de Deborah Davis i Tony McNamara, mentre que Ceci Dempsey, Ed Guiney, Lee Magiday i Andrew Lowe farien les tasques de productors._NEWLINE__NEWLINE_L'octubre de 2015, Rachel Weisz\xc2\xa0 va reempla\xc3\xa7ar Winslet en el repartiment. El febrer de 2017, Nicholas Hoult es va unir al repartiment de la pel\xc2\xb7l\xc3\xadcula i el mes seg\xc3\xbcent ho va fer Joe Alwyn. El rodatge f\xc3\xadlmic i de fotografia va comen\xc3\xa7ar el mar\xc3\xa7 de 2017 a Hatfield House, Hertfordshire.\n_START_SECTION_\nPremis\n_START_PARAGRAPH_\nEn la 75a Mostra de Ven\xc3\xa8cia, The Favourite fou premiada amb el Gran Premi del Jurat i la Copa Volpi a la millor interpretaci\xc3\xb3 femenina per a Olivia Colman._NEWLINE_Als Premis Oscar 2018, Olivia Colman fou escollida Millor Actriu pel seu paper d'Anna Estuard.\n_START_SECTION_\nEstrena\n_START_PARAGRAPH_\nEl maig de 2018, Fox Searchlight Pictures va adquirir la distribuci\xc3\xb3 de la pel\xc2\xb7l\xc3\xadcula. El seu llan\xc3\xa7ament fou el 23 de novembre de 2018 als Estats Units.\n_START_SECTION_\nRecepci\xc3\xb3\n_START_PARAGRAPH_\nRecaptaci\xc3\xb3 en taquilla _NEWLINE_Als Estats Units, The Favourite va recaptar 422.410 d\xc3\xb2lars en quatre cinemes, amb una mitjana de 105.603 per sala, en el seu primer cap de setmana, 1.1 milions en la segona i 1,4 milions en la tercera, projectant-se en 94 cinemes (33% m\xc3\xa9s que el cap de setmana anterior)."